作者：静山
词牌/韵律：摸鱼儿

paragraphs: 晓峰高、飞泉如瀑，潜虬鞭驾轩翥。
为他一片韩山石，直到红云天尺五。
想应道、公皆安在来何暮。
金川小渚。
那韶石参天，郡纲宜录，为我分南顾。
锦衣昼，满袖尚疑香雾。
催人富贵如许。
岭云见说今如砥，凤挟九成迎舞。
烦道甫。
问金镜铁胎，还记开元否。
封词寄与。
但目送河桥，吟消醉拍，载酒满江浒。